देश के सभी परमाणु संयंत्र पिछले साल हुई फुकुशिमा दुर्घटना के बाद से ही बंद हैं.अधिकारियों का कहना है कि मध्य फुकुई स्थित ओहि संयंत्र रिएक्टरों को तीन हफ्तों में खोल दिया जाएगा.प्रधानमंत्री योशिहिको नोडा ने इस कदम का समर्थन करने की अपील की है.उन्होंने इसके लिए गर्मियों में होने वाली बिजली की किल्लत का हवाला दिया है.इस बीच, जापान में परमाणु संयंत्रों के खिलाफ लोगों का विरोध बरकरार है.देश के पचास परमाणु रिएक्टरों को फुकुशिमा बिजली संयंत्र ठप होने के बाद नियमित मरम्मत के लिए बंद कर दिया गया था.फुकुशिमा संयंत्र जबर्दस्त भूकंप और सूनामी से बुरी तरह प्रभावित हुआ था.जापान के प्रधानमंत्री योशिहिको नोडा ने फुकुई के गवर्नर से मिलने के बाद इन रिएक्टरों को खोले जाने की घोषणा की.फुकुई के गवर्नर ने भी इन रिएक्टरों को फिर खोलने का समर्थन किया है.ओहि परमाणु रिएक्टर को चलाने वाली कंसाई इलेक्ट्रिक पॉवर ने स्थानीय लोगों से गर्मी को ध्यान में रखते हुए बिजली की बचत करने के लिए कहा है.वहीं जापान के प्रधानमंत्री बार बार कहते रहे हैं कि देश की अर्थव्यवस्था की बेहतरी के लिए कुछ रिएक्टरों को दोबारा शुरु करना बहुत जरूरी है.लेकिन बिजली की किल्लत के बाद भी जापान के ज्यादातर लोग इन परमाणु संयंत्रों को दोबारा शुरु करने का विरोध कर रहे हैं.रिएक्टरों की सुरक्षा के बारे में आम लोगों की चितांओं के बीच प्रधानमंत्री ने कहा है कि वे इस बात की समीक्षा करते रहेंगे कि अन्य रिएक्टरों को शुरु करना सुरक्षित होगा या नहीं.